Lipšic, Daniel, poslanec NR SR (2012-08-03):
... nemajú dosť načítané, lebo nečítajú, nečítajú a nečítajú. Ale ja osobne si myslím, že ľudia na Slovensku, minimálne väčšina z nich, pokiaľ majú kvalifikované informácie, sa rozhodujú za seba a za svoje životy a za svoje rodiny v princípe správne. A to je základný spor, ktorý medzi nami určite je. Keď som čítal návrh na skrátené konanie, ale aj samotný návrh zákona, tak ma napadla jedna pekná myšlienka, ktorá podľa mňa vystihuje uvažovanie súčasnej vlády, a je to citát Ronalda Reagana: „Ak sa niečo hýbe, zdaňte to. Ak sa to ešte ďalej bude hýbať, zregulujte to. Ak sa to prestane hýbať, zdotujte to.“ Myslím si, že to je základný myšlienkový rámec, v ktorom sa pohybuje aj tento návrh zákona, pretože on v skutočnosti nie je sporom ľavicových a pravicových riešení. Je to spor dobrých a zlých riešení. Najviditeľnejšie sú zmeny, ktoré chce vláda SMER-u urobiť v druhom dôchodkovom pilieri. Sporitelia si na svoje súkromné dôchodkové účty budú šetriť namiesto doterajších 9 už len 4 % zo svojej mzdy. Čo to bude znamenať? Sporiteľ s priemernou mzdou bude mať po 40 rokov sporenia vašou vinou o 66,5-tisíc eur menej. To je cena štvorizbového bytu v Prešove. Teoreticky by mal sporiteľom tento výpadok kompenzovať prvý priebežný pilier, do ktorého budú odvádzať viac. Ale nemali by sme ľuďom klamať. O 40 rokov štát nebude mať dosť peňazí na dôchodky zo štátneho systému, ktoré dnes sľubujete, a viete to aj vy. Dnes na jedného dôchodku pripadá šesť ľudí v produktívnom veku. O 40 rokov však bude musieť jedného dôchodcu „živiť“ už len jeden a pol človeka v produktívnom veku. Na dôchodky vo výške, ktorú dnes systém akože garantuje, proste nebude. Takže zostávajú len tri možnosti a možno aj všetky tri zároveň. Pán spravodajca, nebuďte taký netrpezlivý! Počúvali sme pána premiéra, či bol v Levároch, alebo na Kanároch. To nesúviselo so skráteným konaním asi tiež. Však? Vtedy ste sa tu tak nehmýrili až. Tak kľud. (Smiech. Potlesk.) Takže zostávajú len tri možnosti a možno aj všetky tri zároveň. Prvá je: Do dôchodku pôjdu ľudia oveľa neskôr, aby, cynicky povedané, čerpali zo systému čo najkratšie. Druhá je: Dôchodky budú musieť byť oveľa nižšie než dnes. A tretia možnosť je: Budú pracujúci musieť platiť oveľa viac, naozaj oveľa vyššie dane a odvody ako dnes. Vaša vláda na tom získa, pretože bude môcť míňať o stovky miliónov eur ročne viac tu a teraz. Ale kto na to doplatí? DSS-ky nie, finančné skupiny nie, pretože táto vláda im síce kozmeticky zníži poplatky za správu dôchodkového účtu, ale zato zdvojnásobí poplatky za správu úspor v negarantovaných fondoch na 0,6 % a takmer zdvojnásobí poplatky za hodnotenie úspor z 5,6 na 10 % zhodnotenia. Čiže finančné skupiny sú spokojné s týmto zákonom. Ani ho nekritizujú v zásade. Oni budú mať zisky vyššie. Avšak, kto na to doplatí, je sporiteľ. A ľuďom, ktorí majú 30 rokov a menej beriete šancu na slušné finančné zabezpečenie v starobe. Zmeny v dôchodkoch teda napáchajú dlhodobé škody. Tento zákon však bude pre Slovensko škodlivý v oveľa bližšom čase. Výrazné zvýšenie odvodov pre samostatne zárobkovo činné osoby v kombinácii s dramatickým znížením paušálnych výdavkov mnohých tvrdo pracujúcich ľudí, ktorí od štátu nechcú nič, len normálne podmienky na svoju obživu, jednoducho zatlačí pod hladinu. Mnohí už dnes balansujú. Nechcú od štátu žiadne sociálne dávky, zamestnávajú seba, možno malý okruh ďalších ľudí. To sú tí, ktorým by sme mali pomáhať, nie DSS-ky a nie finančné skupiny! Zvýšenie minimálnych odvodov o vyše 300 eur ročne bude v kombinácii s ďalšími opatreniami z novely likvidovať málo zarábajúcich pekárov, obuvníkov, kaderníčky či inštalatérov, ktorí tým stratia veľkú časť svojho príjmu. Zvýšenie maximálnych vymeriavacích základov na 5-násobok priemernej mzdy zase veľmi tvrdo zasiahne lepšie zarábajúcich, ktorí svojou prácou zúročujú schopnosti, vzdelanie a talent. Ak sa k tomu pridá aj výrazné znevýhodnenie práce na dohodu, výsledky vášho úsilia budú viditeľné veľmi rýchlo. Po prvé mnohí o svoju prácu prídu, pretože sa im jednoducho neoplatí pracovať. Po druhé mnohí začnú pracovať načierno, pretože inak by neprežili. A po tretie z toho vyplýva, že štát nevyberie ani zďaleka toľko ako očakávate. Opäť stojí za to pozrieť sa na to, kto na tieto návrhy a opatrenia najviac doplatí. Špekulanti? Nie. Tí si vždy nájdu cestičky, ako sa plateniu daní a odvodov vyhýbať. Doplatia na to slušní a tvrdo pracujúci ľudia, ktorí na špekulovanie nemajú chuť, vôľu alebo prostriedky. Nemá zmysel ani potom v druhom čítaní, ak o tomto návrhu budeme rokovať, podávať k tomuto zákonu pozmeňujúce návrhy, pretože nič nemôže pozmeniť jeho úplne chybnú podstatu. Dávam však procedurálny návrh, dávam však návrh, aby sme v skrátenom konaní o tomto návrhu zákona nerokovali. Na záver dovoľte ešte pár poznámok. Všetky doterajšie aj všetky ohlásené opatrenia vlády majú jedno spoločné. Postihnú slušných pracujúcich ľudí a odmenia špekulantov a tých, ktorí už dnes majú veľkú moc a bohatstvo. Slovensko dnes potrebuje presný opak. Musíme chrániť slušných ľudí pred príliš veľkou mocou vlády, veľkej vlády, veľkého biznisu a veľkých odborov. Musíme podporovať ekonomickú sebestačnosť ľudí, ktorí chcú pracovať. Musíme zlepšovať podmienky pre drobné podnikanie, pretože len úspešní a činorodí ľudia, ktorí dajú prácu sebe a ďalším blízkym, dnes môžu v tejto krajine priniesť prosperitu. Prosperitu im neprinesie vláda. Kým budú títo ľudia na kolenách, budeme na kolenách všetci. Ctení členovia vlády, SMER-u, poslanci koalície, aj týmto zákonom prinášate zhoršenie života slušných ľudí na Slovensku. So všetkou vážnosťou chcem povedať, že príde deň, keď to zmeníme. Ďakujem vám pekne.